"โซรอส"ทิ้งลงทุนทองคำฉุดราคาฮวบ
กองทุนโซรอสทิ้งลงทุนทองคำมากกว่าครึ่ง หลังราคาในตลาดร่วงแรง
18 ก.พ. 2556

กองทุนโซรอสทิ้งลงทุนทองคำมากกว่าครึ่ง หลังราคาในตลาดร่วงแรง
ซีเอ็นเอ็น มันนี่ รายงานอ้างเอกสารการลงทุนในตลาดหลักทรัพย์ ซึ่งพบว่ากองทุน “โซรอส ฟันด์ แมนเนจเมนต์” ของ จอร์จ โซรอส พ่อมดการเงินชื่อก้องโลก ได้ลดการลงทุนในเอสพีดีอาร์ โกลด์ ทรัสต์ กองทุนทองคำที่ใหญ่ที่สุดในโลกลงครึ่งหนึ่งในช่วงไตรมาส 4 ที่ผ่านมา 
การตัดลดนี้ทำให้กองทุนโซรอสถือ หุ้นในกองทุนรวมอีทีเอฟทองคำที่ 6 แสนหุ้น มูลค่าราว 97 ล้านเหรียญสหรัฐ จากเดิมที่ถืออยู่ 1.3 ล้านหุ้น มูลค่า 227 ล้านเหรียญสหรัฐ 
นอกจากนี้ กองทุนโซรอสมูลค่า 8,500 ล้านเหรียญสหรัฐนี้ ยังขายหุ้นมูลค่าราว 18 ล้านเหรียญสหรัฐ ของคินรอสส์ โกลด์ คอร์ป บริษัทเหมืองทองคำ แต่ยังถือหุ้นฟรีพอร์ต-แม็คโมรัน บริษัทผู้ผลิตทองแดงและทองคำรายใหญ่ จำนวน 1.7 ล้านหุ้น มูลค่า 46 ล้านเหรียญสหรัฐ 
ทั้งนี้ ราคาทองคำในตลาดเคยทำสถิติสูงสุดเกือบ 1,800 เหรียญสหรัฐ ในเดือน ต.ค.ที่ผ่านมา ก่อนปรับลดต่ำกว่า 1,600 เหรียญสหรัฐ ครั้งแรกเมื่อไม่นานมานี้ เหตุจากปริมาณความต้องการในตลาดลดลง ท่ามกลางสัญญาณเศรษฐกิจฟื้นตัวในหลายประเทศ